b'\n_START_ARTICLE_\nBud Spencer\n_START_SECTION_\nVida personal\n_START_PARAGRAPH_\nCarlo Pedersoli va n\xc3\xa9ixer el 31 d\'octubre de 1929 a Borgo Santa Lucia, Camp\xc3\xa0nia (N\xc3\xa0pols), It\xc3\xa0lia. El 1947 la seva fam\xc3\xadlia va emigrar a Am\xc3\xa8rica del Sud i Carlo va abandonar els estudis de qu\xc3\xadmica que feia a la Universitat La Sapienza de Roma. A Buenos Aires, Argentina, va ser bibliotecari; a Montevideo (Uruguai) va exercir tamb\xc3\xa9 com a bibliotecari durant anys, i va treballat amb el consulat itali\xc3\xa0 local. Un cop va tornar a It\xc3\xa0lia, va ingressar a l\'equip nacional de nataci\xc3\xb3 i va participar en els Jocs Ol\xc3\xadmpics de H\xc3\xa8lsinki 1952 i Melbourne 1956._NEWLINE_Es llicenci\xc3\xa0 en Dret el 1955 i parlava sis idiomes. El 1957 va tornar a Am\xc3\xa8rica del Sud i va participar en la construcci\xc3\xb3 del tram Vene\xc3\xa7uela-Col\xc3\xb2mbia de la carretera Panamericana San Cristobal - La Fr\xc3\xada. Aquesta experi\xc3\xa8ncia li va permetre "retrobar-se a si mateix en els l\xc3\xadmits i les potencialitats"._NEWLINE_El 1960 es va casar amb Maria Amato, amb qui tingu\xc3\xa9 tres fills: Giuseppe (1961), Christine (1962) i Diamante (1972).\n_START_SECTION_\nPalmar\xc3\xa9s esportiu\n_START_PARAGRAPH_\nPedersoli va ser 7 cops campi\xc3\xb3 d\'It\xc3\xa0lia en els 100 metres lliures entre 1949 i 1956, a banda de 4 cops m\xc3\xa9s en relleus. Tamb\xc3\xa9 fou el primer nedador itali\xc3\xa0 a baixar de la marca del minut als 100 metres (19 de setembre de 1950 a Salsomaggiore \xe2\x80\x93amb una marca de 59\xe2\x80\x9d5)._NEWLINE_Als Jocs del Mediterrani de 1951, va guanyar una medalla d\'argent als 100 metres lliures i una altra en relleus. Tamb\xc3\xa9 va representar el seu pa\xc3\xads als Jocs Ol\xc3\xadmpics de H\xc3\xa8lsinki 1952, i als Jocs Ol\xc3\xadmpics de Melbourne 1956. A Austr\xc3\xa0lia fou finalista ol\xc3\xadmpic. Tamb\xc3\xa9 va destacar com a waterpolista essent un dels membres del "Settebello" al llarg dels anys 50, i guany\xc3\xa0 la medalla d\'or als Jocs del Mediterrani de Barcelona.\n_START_SECTION_\nCarrera cinematogr\xc3\xa0fica\n_START_PARAGRAPH_\nLa seva primera aparici\xc3\xb3 al cinema fou el 1950, a Quo Vadis, on hi feia de gu\xc3\xa0rdia de l\'Imperi Rom\xc3\xa0. Va canviar el seu nom pel de Bud Spencer el 1967 perqu\xc3\xa8 li agradava Spencer Tracy i la cervesa Budweiser; amb aquest nom va protagonitzar el seu primer film amb el tamb\xc3\xa9 actor itali\xc3\xa0 Terence Hill, a la pel\xc2\xb7l\xc3\xadcula D\xc3\xa9u perdona ... jo no (1967), de la qual tots dos van protagonitzar dues seq\xc3\xbceles. La parella protagonista de Spaghetti Westerns, va assolir el seu primer gran \xc3\xa8xit amb Li deien Trinitat, pel\xc2\xb7l\xc3\xadcula de l\'any 1971 que tot i que estava ambientada al salvatge oest, ja exemplificava els camins art\xc3\xadstics pels quals despr\xc3\xa9s discorreria la seva carrera. Cinema d\'humor amb cat\xc3\xa0rtics finals a base de trompades, i amb una dualitat en els personatges basada en la for\xc3\xa7a expeditiva i acci\xc3\xb3 directa de Bud vers l\'auda\xc3\xa7 i manipulador Terence. El 2010 tots dos van rebre el David de Donatello honor\xc3\xadfic per la seva carrera.\n_START_SECTION_\nAltres activitats\n_START_PARAGRAPH_\nCarlo Pedersoli tamb\xc3\xa9 fou autor de les can\xc3\xa7ons d\'alguna de les pel\xc2\xb7l\xc3\xadcules on participa com a actor._NEWLINE_La seva passi\xc3\xb3 per l\'aeron\xc3\xa0utica el va portar a obtenir la llic\xc3\xa8ncia de pilot privat tant d\'avioneta com d\'helic\xc3\xb2pter. El 1981 va fundar la l\xc3\xadnia a\xc3\xa8ria de c\xc3\xa0rrega Mistral Air, que pertany actualment al Correu itali\xc3\xa0._NEWLINE_En les eleccions regionals de 2005 es va presentar com a candidat pel Laci del partit pol\xc3\xadtic Forza Italia, per\xc3\xb2 no va resultar elegit._NEWLINE_En 2008 va ser reconegut amb l\'Orde al M\xc3\xa8rit de la Rep\xc3\xbablica Italiana en el grau d\'oficial._NEWLINE_El 2009 va fer un espot per Bancaixa, l\'anunci de televisi\xc3\xb3 s\'acompanya amb la can\xc3\xa7\xc3\xb3 Born to be alive. L\'estil de l\'espot recorda els films gravats a la d\xc3\xa8cada dels setanta juntament amb Terence Hill, com va ser el cas de Dos superpolicies.'